b"\n_START_ARTICLE_\nHeliopolis\n_START_SECTION_\nEgip\xc4\x8danski Heliopolis\n_START_PARAGRAPH_\nHeliopolis je bil \xc5\xbee v preddinasti\xc4\x8dnem obdobju regionalno sredi\xc5\xa1\xc4\x8de in kultno sredi\xc5\xa1\xc4\x8de boga sonca Atuma, katerega so  istovetili z Rajem in nato s Horom. Glavni mestni tempelj se je imenoval Velika hi\xc5\xa1a (egip\xc4\x8dansko Pr \xea\x9c\xa4\xea\x9c\xa3t ali  Per Aat,  * Par'\xc4\x80'at) ali Atumova hi\xc5\xa1a (Pr I\xcd\x97tmw ali Per Atum, * Par-'At\xc4\x81ma, hebrejsko \xd7\xa4\xd7\xaa\xd7\x9d, Pithom). Njegovi sve\xc4\x8deniki  so trdili, da je bil Atum ali Ra prvo bitje, ki je samega sebe  ustvarilo  iz prvobitnih voda. _NEWLINE_Upad pomembnosti Rajevega kulta v \xc4\x8dasu Pete dinastije je pripeljal do razvoja Enead, skupine devetih velikih egip\xc4\x8danskih bogov, ki so druge bogove postavili v podrejen polo\xc5\xbeaj. Visoki Rajevi sve\xc4\x8deniki niso tako dobro dokumentirani kot sve\xc4\x8deniki  drugih bo\xc5\xbeanstev, \xc4\x8deprav so odkrili in izkopali ve\xc4\x8d grobov visokih sve\xc4\x8denikov iz obdobja \xc5\xa0este dinastije  (2345 - 2181 pr. n. \xc5\xa1t.). V amarnskem obdobju v \xc4\x8dasu Osemnajste dinastije je faraon Ehnaton uvedel nekak\xc5\xa1no monoteisti\xc4\x8dno obo\xc5\xbeevanje  pob\xc3\xb3\xc5\xbeenega  son\xc4\x8dnega diska Atona. V Heliopolisu je zgradil tempelj z imenom Vzvi\xc5\xa1eni Aton (W\xe1\xb9\xafs I\xcd\x97tn ali Wetjes Atum), katerega kamni so \xc5\xa1e vedno vidni v nekaj mestnih vratih srednjeve\xc5\xa1kega Kaira. V mestu je bil tudi oltar svetega bika Mnevisa, katerega so \xc4\x8dastili kot utele\xc5\xa1enje  Raja. Pokopali\xc5\xa1\xc4\x8de svetih bikov je bilo severno od mesta._NEWLINE_V Svetem pismu (Exodus 1:11) je omenjeno trgovsko mesto Pit\xc3\xb3m, ki bi lahko bilo Heliopolis.\n_START_SECTION_\nHelenisti\xc4\x8dni Heliopolis\n_START_PARAGRAPH_\nV Heliopolisu se je na pohodu iz Peluzija v Memfis ustavil Aleksander Veliki._NEWLINE_Po makedonski zasedbi Egipta se je pokazalo, da je bil Ra tempelj v veliki meri dep\xc3\xb3 kraljevskih dokumentov. Herodot pravi, da so bili sve\xc4\x8deniki v  Heliopolisu najbolje  obve\xc5\xa1\xc4\x8deni o zgodovini Egipta. V gr\xc5\xa1kem obdobju je Heliopolis slovel  kot mesto u\xc4\x8denosti. \xc5\xa0ole astronomije in filozofije so obiskovali Orfej, Homer, Pitagora, Platon, Solon in drugi gr\xc5\xa1ki filozofi. V mestu sta predavala Ihonufis in njegov u\xc4\x8denec Evdoks, katerega je u\xc4\x8ditelj podu\xc4\x8dil o  pravi dol\xc5\xbeini leta in meseca. Evdoks je na tej osnovi oblikoval svoj oktaterid -  obdobje 8 let ali 99 mesecev.  Ptolemaj II. Filadelf je zadol\xc5\xbeil glavnega heliopolskega sve\xc4\x8denika Maneta, da je ji arhivov zbiral podatke za svojo zgodovino kraljev Egipta. Kasnej\xc5\xa1e Ptolemajce je Ra verjetno bolj malo zanimal. Sredi\xc5\xa1\xc4\x8de u\xc4\x8denja se je iz Heliopolisa preselilo v Aleksandrijo, u\xc4\x8denci pa so se iz Rajevega templja umaknili v druga sveti\xc5\xa1\xc4\x8da, ki jih je podpiralo bogato in pobo\xc5\xbeno  me\xc5\xa1\xc4\x8danstvo. Ko je v 1. stoletju pr. n. \xc5\xa1t. mesto obiskal Strabon, so bili templji opu\xc5\xa1\xc4\x8deni, mesto pa skoraj brez prebivalcev, \xc4\x8deprav so bili sve\xc4\x8deniki \xc5\xa1e vedno prisotni._NEWLINE_Heliopolis je bil dobro znan tako anti\xc4\x8dnim Grkom kot Rimljanom. Omenjali so ga \xc5\xa1tevilni geografi iz tega obdobja, tudi Ptolemaj in Herodot, in kasneje  bizantinski geograf \xc5\xa0tefan iz Bizanca.\n_START_SECTION_\nRimski Heliopolis\n_START_PARAGRAPH_\nPo rimski zasedbi Egipta je Heliopolis spadal v provinco Augustamnica. Med njegovim prebivalstvom je bilo \xc5\xbee znatno \xc5\xa1tevilo Arabcev. \xc5\xa0tevilne obeliske so odstranili in z njimi okrasili mesta v Nilovi delti in samem Rimu. Dva od njih sta zdaj v Londonu (Kleopatrina igla) in v Centralnem parku v New Yorku.\n_START_SECTION_\nIslamski Heliopolis\n_START_PARAGRAPH_\nV srednjem veku sta se za\xc4\x8dela \xc5\xa1iriti prva islamska prestolnica Fustat in Kairo, ki sta bila samo nekaj kilometrov od Heliopolisa. Ru\xc5\xa1evine Heliopolisa, vklju\xc4\x8dno z obzidjem,  so postale vir \xc5\xbee obdelanega gradiva za obe mesti. Heliopolis je postal znan kot Ayn Shams  (Vir sonca) in \xca\xbbArab al-\xe1\xb8\xa4i\xe1\xb9\xa3n.\n_START_SECTION_\nZapu\xc5\xa1\xc4\x8dina\n_START_PARAGRAPH_\nVpliv son\xc4\x8dnega kulta iz Heliopolisa se odra\xc5\xbea tako v starodavnih poganskih kot v  sedanjih monoteisti\xc4\x8dnih verovanjih. Egip\xc4\x8danska in starogr\xc5\xa1ka mitologija trdita, da sta Bennu ali feniks po vsakem svojem rojstvu prinesla pepel svojega prednika na oltar boga sonca v Heliopolisu. _NEWLINE_V hebrejskih spisih  se Heliopolis omenja neposredno ali posredno, obi\xc4\x8dajno v omembah njegovega prominentnega poganskega kulta. Izaija je v svojih prerokbah proti  Egiptu napovedal, da bo Mesto sonca (Ir ha Shemesh) eno od petih egip\xc4\x8danskih mest, ki bodo sledila Gospodu nebe\xc5\xa1ke vojske in govorila hebrejsko.  Jeremija in Ezekiel omenjata mesti Hi\xc5\xa1a sonca (Beth Shemesh) in \xc3\x92n in pravita, da bo Gospod poslal Nebukadnezarja iz Babilona, da bo \xc2\xbbrazbil njune obeliske in  po\xc5\xbegal v ognju hi\xc5\xa1e egiptovskih bogov\xc2\xab, mladeni\xc4\x8di (aven) pa bodo padli pod njegovim me\xc4\x8dem._NEWLINE_Za \xc2\xbbSirski Heliopolis\xc2\xab\xc2\xa0- Baalbek se domneva, da je svoj son\xc4\x8dni kult prevzel od kolonije  sve\xc4\x8denikov, ki so emigrirali iz Egipta.\n_START_SECTION_\nArheolo\xc5\xa1ko najdi\xc5\xa1\xc4\x8de\n_START_PARAGRAPH_\nOstanki anti\xc4\x8dnega mesta le\xc5\xbeijo 15-20 m pod ulicami kairskih predmestij Al-Matariyyah, Ain Shams in Tel Al-Hisn  _NEWLINE_Na povr\xc5\xa1ini je viden del mestnega obzidja iz ne\xc5\xbegane opeke, nekaj granitnih blokov z imenom Ramzesa II. in polo\xc5\xbeaj velikega templja Ra-Atuma, ki ga ozna\xc4\x8duje veliki obelisk. Leta 2004 so arheologi odkopali nekaj grobnic."